Fl-Uganda titneħħa l-liġi kontra l-pornografija L-awtoritajiet tal-Uganda neħħew il-liġi kontroversjali ta' kontra l-pornografija wara pressjoni li saret minn gruppi li jitkellmu favur id-drittijiet tan-nisa. Il-gvern tal-pajjiż kien introduċa din il-liġi lura fl-2014 bil-għan li tnaqqas it-tixrid tal-pornografija kif ukoll biex jiġu protetti n-nisa u t-tfal. Iżda kritiċi ta' din il-liġi qalu li din bdiet tintuża b'mod ħażin, fejn saħansitra wasslet biex nisa jiġu attakkati fit-toroq talli jilbsu ċertu stil ta' ħwejjeġ, fosthom dbielet qosra. Kien għalhekk li issa din il-leġiżlazzjoni ġiet xolta mill-Qorti Kostituzzjonali tal-Uganda u dan hekk kif ġie determinat li s-sezzjoni tal-liġi li titkellem dwar il-pornografija – fosthom anke l-projbizzjoni ta' "lbies indiċenti" kienet waħda antikostituzzjonali. Meta din il-liġi kienet daħlet fis-seħħ fl-2014 ħafna kienu laqqmuha bħala l-liġi "antiminiskirt". Din kienet wasslet għal għadd ta' protesti fit-toroq hekk kif nisa li kienu qed jilbsu dbielet qorsa bdew jiġu attakkati jew iffastidjati. L-organizzazzjoni Uganda Women's Network dak iż-żmien kienet qalet li din il-liġi tmur kontra l-kostituzzjoni hekk kif ma tiggarantixxix drittijiet ugwali bejn iż-żewġ sessi.